Šėkinukas (Salos ežeras)
Šėkinukas arba Salos ežeras – ežeras pietų Lietuvoje, Varėnos rajone, apie 8 km į pietvakarius nuo Rudnios, Čepkelių raisto rytinėje dalyje. Ežero viduryje yra 0,13 ha sala. Ežero ilgis iš pietų į šiaurės rytus – 0,24 km, plotis – iki 0,09 km. Altitudė 131,7 m. Ežeras antrinės kilmės. Dugną dengia sapropelis. Krantai žemi, pelkėti, apaugę pelkiniu retmiškiu (Artabalio miškas). Pietuose išteka kanalas link Šėkinio ežero (Katros upės baseinas). Ežero vardas kilęs nuo žodžio šėḱas („žalias, nesuvytęs šienas, šviežiai nupjauta žolė; švyliai“). Salos ežeru vadinamas dėl viduryje esančios salos.